               ЕВРОПЕЙСКА КОМИСИЯ
            Брюксел, 7.2.2022
            COM(2022) 35 final
            2022/0023(BUD)

            Предложение за
            РЕШЕНИЕ НА ЕВРОПЕЙСКИЯ ПАРЛАМЕНТ И НА СЪВЕТА
            за мобилизиране на средства от Европейския фонд за приспособяване към глобализацията за съкратени работници във връзка със заявление от Франция — EGF/2021/007 FR/Selecta

               ОБЯСНИТЕЛЕН МЕМОРАНДУМ

               КОНТЕКСТ НА ПРЕДЛОЖЕНИЕТО

               1.Приложимите разпоредби за предоставяне на финансов принос от Европейския фонд за приспособяване към глобализацията за съкратени работници (ЕФПГ) са определени в Регламент (ЕС) 2021/691 на Европейския парламент и на Съвета от 28 април 2021 г. относно Европейския фонд за приспособяване към глобализацията за съкратени работници (ЕФПГ) и за отмяна на Регламент (ЕС) № 1309/2013
                  1
                (наричан по-долу „Регламент за ЕФПГ“).

               2.На 12 октомври 2021 г. Франция подаде заявление EGF/2021/007 FR/Selecta за предоставяне на финансов принос от ЕФПГ вследствие на съкращенията в Selecta във Франция.

               3.След оценка на заявлението Комисията заключи в съответствие с всички приложими разпоредби на Регламента за ЕФПГ, че условията за предоставяне на финансов принос от ЕФПГ са изпълнени.

               ОБОБЩЕНИ ДАННИ ЗА ЗАЯВЛЕНИЕТО

                        Заявление по ЕФПГ

                        EGF/2021/007 FR/Selecta

                        Държава членка

                        Франция

                        Засегнат(и) регион(и) (ниво 2 по NUTS
                           2
                        )

                        Засегнати са всички френски региони на ниво 2 по NUTS в континентална Франция с изключение на Limousin (FRI2).

                        Дата на подаване на заявлението

                        12 октомври 2021 г.

                        Дата на потвърждението за получаване на заявлението

                        26 октомври 2021 г.

                        Дата на искането за допълнителна информация

                        26 октомври 2021 г.

                        Срок за предоставяне на допълнителната информация

                        18 ноември 2021 г.

                        Срок за приключване на оценката

                        7 февруари 2022 г.

                        Критерий за намеса

                        Член 4, параграф 2, буква а) от Регламента за ЕФПГ

                        Основно предприятие

                        Selecta

                        Брой на засегнатите предприятия

                        1

                        Сектор(и) на икономическа дейност

                        (разделение по NACE Rev. 2)
                           3

                        Разделение 46 („Търговия на едро, без търговията с автомобили и мотоциклети“)

                        Референтен период (четири месеца):

                        1 юни 2021 г. — 1 октомври 2021 г.

                        Брой на съкращенията по време на референтния период (a)

                        294

                        Брой на съкращенията преди или след референтния период (б)

                        179

                        Общ брой на съкращенията (a + б)

                        473

                        Общ брой на бенефициерите, отговарящи на критериите

                        473

                        Общ брой на бенефициерите от целевата група

                        473

                        Бюджет за персонализирани услуги (EUR)

                        4 766 930

                        Бюджет за прилагането на ЕФПГ
                           4
                         (EUR)

                        26 360

                        Общ бюджет (EUR)

                        4 793 290

                        Финансов принос от ЕФПГ (85 %) (EUR)

                        4 074 296

               ОЦЕНКА НА ЗАЯВЛЕНИЕТО

               Процедура

               4.Франция подаде заявление EGF/2021/007 FR/Selecta на 12 октомври 2021 г. — в срок от 12 седмици от датата, на която са били изпълнени критериите за намеса, определени в член 4 от Регламента за ЕФПГ. На 26 октомври 2021 г. Комисията потвърди получаването на заявлението и поиска допълнителна информация от Франция. Допълнителната информация беше предоставена в срок от 15 работни дни от датата на искането. На 7 февруари 2022 г. изтича срокът от 50 работни дни от датата на получаване на пълното заявление, в рамките на който Комисията следва да приключи оценката си за това дали заявлението отговаря на условията за предоставяне на финансов принос.

               Допустимост на заявлението

               Засегнати предприятия и бенефициери

               5.Заявлението се отнася до 473 съкратени работници, чиято дейност в Selecta е била прекратена. Предприятието извършва дейност в икономическия сектор, класиран в разделение 46 по NACE Rev. 2 („Търговия на едро, без търговията с автомобили и мотоциклети“). Съкращенията са на цялата територия на континентална Франция
                  5
               .

               Критерии за намеса

               6.Франция подаде заявлението в съответствие с критериите за намеса по член 4, параграф 2, буква а) от Регламента за ЕФПГ, съгласно който следва да е налице прекратяване на дейността на най-малко 200 съкратени работници и/или самостоятелно заети лица за референтен период от четири месеца в дадено предприятие в държава членка, включително когато това прекратяване на дейността се случва при негови доставчици или производители надолу по веригата.

               7.Четиримесечният референтен период за заявлението започва на 1 юни 2021 г. и приключва на 1 октомври 2021 г., като в рамките на този период в Selecta са съкратени 294 работници.

               Изчисляване на броя на съкращенията и на случаите на прекратяване на дейност

               8.Случаите на прекратяване на дейност на работниците, съкратени през референтния период, са изчислени от датата на индивидуалното предизвестие за съкращаване или за прекратяване на трудовия договор на работника от страна на работодателя.

               Бенефициери, отговарящи на критериите

               9.Освен горепосочените работници към бенефициерите, отговарящи на критериите, спадат 179 съкратени работници, чиято дейност е била прекратена преди или след четиримесечния референтен период. Дейността на всички тези работници е била прекратена в рамките на шест месеца преди началото на референтния период на 1 юни 2021 г. и/или между края на референтния период и деня преди приемането на настоящото предложение. Може да се установи ясна причинно-следствена връзка със събитието, което е довело до прекратяването на дейността на работниците, съкратени през референтния период.

               10.Следователно общият брой на бенефициерите, отговарящи на критериите, е 473.

               Описание на събитията, довели до съкращаването на работниците и прекратяването на дейността

               11.Продажбите от автомати бяха тежко засегнати от икономическите и финансови последици от пандемията от COVID-19. По данни на EVA (Европейската асоциация на сектора за продажба на кафе и чрез автомати за продажба
                  6
               ) спадът в продажбите и оборота е бил много по-голям през 2020 г., отколкото по време на икономическата и финансова криза
                  7
               . През април 2020 г. 58 % от операторите на автомати за продажба в Европа са декларирали загуби на оборот между 61 % и 99 % на годишна база. През септември 48 % от операторите са декларирали намаление на оборота между 21 % и 40 % на годишна база
                  8
               .

               12.Във Франция има около 600 000 автомата за продажба — 70 % в предприятия и 30 % на обществени места. Според NAVSA
                  9
               , френската организация за автоматични продажби и услуги, въпреки че по време на пандемията е било разрешено автоматите за продажба да продължат да функционират, секторът се е оказал в ситуация на бездействие/ограничено функциониране. Това бездействие е предизвикано или от затварянето на обектите, където се намират автоматите (търговски и обществени места, като летища, железопътни гари и др.), или от липсата на достъп до автоматите за продажба в откритите обекти. Достъпът до автоматите за продажба е бил ограничен, за да се избегне събирането на хора в близост до автоматите, а не поради заплахи за здравето, свързани с функционирането на автоматите.

               13.След като ограничителните мерки бяха смекчени, достъпът до автомата/обекта е бил улеснен. Санитарните мерки обаче все още водят до прекъсване или ограничаване на продажбите от автомати за продажба (напр. поради забрана за продажба на стоки, които не са от първа необходимост, препоръка да не се консумират напитки и храна в мрежата на обществения транспорт и др.
                  10
               ). Освен това масовата дистанционна работа доведе до рязък спад в потреблението на работните места. По-голямата част (90 %) от европейските оператори на автомати за продажба съобщиха, че са засегнати от това, че хората работят от дома, тъй като над 80 % от продажбите от автомати се извършват на работното място
                  11
               . Във Франция предприятията в сектора за автомати за продажба в региона на Ил-дьо-Франс са загубили 70 % от оборота си (септември 2020 г. на годишна база) поради дистанционната работа
                  12
               .

               14.Според NAVSA оборотът на сектора във Франция е спаднал между 50 и 90 % през 2020 г. спрямо 2019 г., което излага на риск около 25 000 работни места
                  13
               . Прогнозата за 2021 г. е, че дейността на сектора ще достигне 25 % от равнището отпреди пандемията
                  14
               .

               15.Намаляването на броя на посетителите на местата, където се намират автоматите за продажба на Selecta, след въвеждането на ограничителните мерки, доведе до драстичен спад в оборота на автомат. Според Selecta въпреки възстановяването на дейността през лятото на 2020 г., попълването на автоматите е намаляло с 47 % спрямо февруари 2020 г., последният месец преди пандемията.

               16.Selecta извършва дейност на добре развит пазар. Следователно конкуренцията е ожесточена и води до ниски продажни цени за продуктите, продавани от автоматите, и до високи такси, заплащани за наетото пространство, където са инсталирани автоматите. Това намалява маржовете на печалба на операторите.

               17.Въпреки предоговарянето на договорите в опит да се ограничат загубите, утежнени от фиксираните разходи и намаляващите продажби, през 2020 г. Selecta е отчело оперативни загуби в размер на 60 милиона евро. През първата половина на 2021 г. оборотът се е подобрил с 0,4 % спрямо 2020 г. Оборотът обаче е около половината (-48,3 %) от оборота през 2019 г.
                  15

               18.Изправено пред тези икономически затруднения, предприятието е изготвило план, състоящ се от реорганизация на дейностите и съкращаване на 473 работници.

               Очаквано въздействие на съкращенията върху икономиката и заетостта на местно, регионално или национално равнище

               19.Регионът Ил-дьо-Франс (32 %) и град Лил (13 %) са най-силно засегнати от съкращенията в Selecta.

               20.Френските органи обясняват, че влошаването на ситуацията на пазара на труда в Ил-дьо-Франс, както и в останалата част на Франция, е следствие от здравната криза, и по-специално от първата изолация (17 март — 10 май), по време на която икономическата дейност почти е спряла. Броят на безработните в Ил-дьо-Франс е нараснал с 8,6 % (4-то тримесечие на 2020 г. на годишна база), като
                  16
                регистрираните търсещи работа лица
                  17
                са над един милион, а равнището на безработица е 8,3%. През октомври 2021 г. равнището на безработица е било 7,6 %, а броят на търсещите работа е намалял леко в сравнение с четвъртото тримесечие на 2020 г., като обаче остава над един милион
                  18
                търсещи работа.
                  19

               21.През третото тримесечие на 2021 г. броят на търсещите работа е намалял на годишна база с 1,8 % при мъжете и с 2,3 % при жените в Ил-дьо-франс. По възрастови групи броят на търсещите работа под 25-годишна възраст е намалял с 5,7 %, а във възрастовата група 25—49 години — с 3,2 %, докато броят на търсещите работа на възраст над 50 години се е увеличил с 2,1 %
                  20
               .

               22.Лил се нарежда на 195-о място от общо 321 френски зони на заетост
                  21
               . Регистрираният процент на безработица през първото тримесечие на 2021 г. в О-дьо-Франс, където е разположен Лил, е 9,4 %
                  22
               . През октомври 2021 г. 52 % от регистрираните безработни са били мъже, а 48 % — жени. С разбивка по възрастови групи безработните до 30 години са представлявали 32 %; тези над 54 години — 12 %, а групата на възраст между 30 и 54 години — 56 %.

               23.Френската администрация по труда уточнява, че преструктурирането на Selecta е засегнало баланса на заетостта в съответните територии. Съответно тя е уведомила предприятието за задълженията му по отношение на съживяването на заетостта в тези територии. Предприятието трябва да осигури действия, като пряка помощ за заетост, финансиране на прогнозни проучвания, финансово участие във взаимоспомагателни фондове за съживяване на региона и др.
                  23
               , имащи за цел насърчаване на нови икономически дейности и създаване на работни места, които да компенсират загубените такива.

               Прилагане на Рамката за качество на ЕС за предвиждане на промените и преструктуриране

               24.Франция описа по какъв начин са взети предвид препоръките, изложени в Рамката за качество на ЕС за предвиждане на промените и преструктуриране. Съгласно френския Кодекс на труда дружество in bonis (т.е. не в ликвидация), в което са заети 1 000 или повече лица, носи отговорност за пълните разходи за съпътстващи активни мерки на пазара на труда за работниците, съкратени в резултат на организационно преструктуриране, в продължение на четири месеца. На доброволен принцип предприятието може да удължи задължителния четиримесечен срок. Намеса от страна на държавните органи се предвижда само след приключване на мерките, осигурени от предприятието, извършващо съкращенията.

               25.Френските органи посочиха, че представители на работниците и синдикалните организации участват активно в организационните планове за адаптиране към промените. Те подчертаха също, че Selecta е въвело много активна политика в областта на обучението, която далеч надхвърля правните му задължения. През 2021 г. бюджетът за обучение на работник е бил с 30 % по-висок, отколкото през 2019 г., с цел подобряване на пригодността за заетост и мобилността на персонала.

               26.Що се отнася до вече предприетите дейности за подпомагане на съкратените работници, Франция посочи, че прилагането на съпътстващи активни мерки на пазара на труда — част от правното задължение на Selecta, е започнало веднага след съкращенията.

               Допълване с действия, финансирани с национални средства или със средства от Съюза

               27.Франция потвърди, че описаните по-долу мерки, за които се предоставя финансов принос от ЕФПГ, няма да получат финансова подкрепа и от други финансови инструменти на Съюза.

               Процедури за провеждане на консултации с бенефициерите от целевата група, с техни представители или със социалните партньори, както и с органите на местно и регионално равнище

               28.Франция посочи, че съгласуваният пакет от персонализирани услуги е изготвен в консултация с представители на работниците и синдикалните организации. На поредица от срещи между Selecta и CGT, FO, CFDT и CFE-CGC
                  24
                преговарящите страни са разработили пакета от мерки за подпомагане на засегнатите служители. Тези кръгове от вътрешни преговори са започнали на 14 октомври 2020 г. и са приключили на 12 февруари 2021 г.

               Бенефициери от целевата група и предложени мерки

               Бенефициери от целевата група

               29.Очаква се всички 473 съкратени работници да вземат участие в мерките. Разпределението на тези работници по пол, възрастова група и образователна степен е следното:

                        Категория

                        Брой очаквани
                            бенефициери

                        Пол:

                        Мъже:

                        367

                        (77,6 %)

                        Жени:

                        106

                        (22,4 %)

                        Небинарни:

                        0

                        (0,0 %)

                        Възрастова група:

                        Под 30 години:

                        36

                        (7,6 %)

                        30—54 години:

                        348

                        (73,6 %)

                        Над 54 години:

                        89

                        (18,8 %)

                        Образователна степен

                        Прогимназиален етап на основното образование или по-ниска образователна степен
                           25

                        141

                        (29,8 %)

                        Гимназиален етап на средното образование
                           26
                         или образование след средното образование
                           27

                        189

                        (40,0 %)

                        Висше образование
                           28

                        143

                        (30,2 %)

               Предложени мерки

               30.Мерките, за които френските органи искат съфинансиране от ЕФПГ, са свързани с удължаването на срока на отпуска за преквалификация ("congé de reclassement")
                  29
               , извън обхвата на правното задължение на предприятието. Тази мярка е предназначена за съкратените работници и за работниците, които към момента на тяхното доброволно напускане все още не са имали точни планове за преквалификация и са заявили желание да се възползват от мерки за преквалификация, консултация, ориентиране или помощ за започване на стопанска дейност или поемане на предприятие и др.

               31.Персонализираните услуги, които се предвижда да бъдат предоставени на съкратените работници, включват следните мерки:

               –Услуги за консултиране и професионално ориентиране: Работниците ще получат консултации и ще бъдат насочени към проектите им за преквалификация като работници или самостоятелно заети лица. Участниците ще се ползват от консултации и ориентиране при преминаване от едно работно място към друго, подкрепа при търсенето на работа, персонални напътствия, информация относно възможностите за обучение и насърчаване на предприемачеството. В рамките на тази мярка на работниците ще бъдат предоставени възможности за аутплейсмънт в резултат на активно търсене на работа от специалисти.

               –Звено за психологическа подкрепа: В контекста на реорганизация специалисти в областта на превенцията на психосоциалните рискове ще предоставят психологическа подкрепа лице в лице и онлайн.

               –Обучение: На работниците ще бъдат предложени различни видове обучения в съответствие с потребностите им, установени от лицата, предоставящи консултантските услуги. Някои примери за възможни професионални обучения са: озеленяване в екоградинарството, месар (CPA)
                  30
               , готвач (CPA), помощник готвач, техник по промишлена поддръжка, монтаж на топлинни и санитарни инсталации, техник за интелигентна (свързана) сграда, лицензиране на шофьори за автомобилни превози на товари, строителна техника (SDC)
                  31
                и кран (SDC), портиер и домакин на сграда (CPA) и др. За работниците, които желаят да станат самостоятелно заети лица, се предвижда и обучение по създаване на предприятие.

               –Принос за създаването на предприятия: Работниците, които се завръщат на работа като самостоятелно заети лица, ще получат до 6 000 EUR за покриване на началните разходи, инвестициите в активи и др. Приносът ще бъде изплатен на две вноски от по 3 000 EUR. Първото плащане ще бъде извършвано при представяне на доказателство за регистрация на предприятието
                  32
                или декларация за регистрация на самостоятелно заетото лице. Второто плащане ще бъде извършвано, след като се докаже извършване на стопанска дейност в продължение на най-малко 12 месеца.

               –Парична помощ за търсене на работа: Тази месечна помощ възлиза на 65 % от последната брутна заплата на работника. Нейният размер се изчислява въз основа на участие на пълно работно време на работниците в активни мерки на пазара на труда. Ако участието е по-малко, ЕФПГ ще съфинансира само помощта, пропорционална на действителното участие.

               –Парична помощ за бързо започване на нова работа. Работниците, които бързо се върнат към заетост, ще получат помощ, равняваща се на 20—30 % от паричната помощ за търсене на работа
                  33
               , която биха получили, ако не бяха намерили работа.

               –Стимул за аутплейсмънт. Тази месечна помощ (с продължителност до 6 месеца) има за цел да компенсира евентуалната загуба на доход, когато съкратен работник приеме нова работа (постоянна или за определен срок от най-малко шест месеца) с по-ниска заплата. Помощта ще възлиза на 80 % от разликата спрямо предходната заплата, до 200 EUR на месец, за първите три месеца и 50 % от разликата, до 100 EUR на месец, за следващите три месеца.

               –Принос към разходите за преместване и настаняване. Работниците, които след като са приели работа на разстояние 60 км или повече от дома си или изискваща над 90 минути време за пътуване до работното място, се преместят по-близо до новото си работно място (от гледна точка на разстоянието или времето за пътуване до работното място), могат да получат принос за покриване на разходите за преместване в размер до 2 000 EUR. Предвижда се също така принос към разходите за настаняване (500 EUR на възрастен и 200 EUR на дете от домакинството).

               32.Предложеният съгласуван пакет от персонализирани услуги, описан в настоящия документ, съставлява активни мерки на пазара на труда в рамките на допустимите мерки, посочени в член 7 от Регламента за ЕФПГ. Предложените услуги не заместват пасивните мерки за социална закрила.

               33.Франция информира, че Selecta редовно предлага на своите работници обучения, при които се отделя внимание на цифровите умения и на уменията, необходими в икономика с ефективно използване на ресурсите. Частта за обучение от пакета за ЕФПГ включва обучение по офис софтуер и други софтуерни продукти, както и сертифициране по TOSA
                  34
               , което осигурява разпространението на уменията, необходими в цифровата индустриална ера и в икономика с ефективно използване на ресурсите, както се изисква в член 7, параграф 1 от Регламента за ЕФПГ. Ако е необходимо специфично обучение за конкретен бенефициер, съответното обучение може да бъде предложено.

               34.Франция предостави поисканата информация относно мерките, които са задължителни за засегнатото предприятие по силата на националното законодателство или съгласно колективните трудови договори. Потвърдено беше, че финансовият принос от ЕФПГ няма да замени тези мерки.

               Прогнозен бюджет

               35.Общите прогнозни разходи са в размер на 4 793 290 EUR, като в тях се включват разходи за персонализирани услуги на стойност 4 766 930 EUR и разходи за дейности по подготовка, управление, информиране и популяризиране, контрол и докладване в размер на 26 360 EUR.

               36.Общият размер на поискания финансов принос от ЕФПГ възлиза на 4 074 296 EUR (85 % от общия размер на разходите).

               37.Националното предварително финансиране и съфинансиране се осигурява от Selecta.

                        Мерки

                        Прогнозен брой участници

                        Прогнозни разходи на участник
                        (в евро)
                           35

                        Общо прогнозни разходи

                        (в евро)
                           36

                        Персонализирани услуги (мерки по член 7, параграф 2, буква а) от Регламента за ЕФПГ)

                        Услуги за консултиране и професионално ориентиране
                           (accompagnement congé de reclassement - salariés porteurs d'un projet personnel et salariés licenciés)

                        443

                        2 174

                        963 200

                        Звено за психологическа подкрепа
                           (cellule de soutien psychologique)

                        473

                        17

                        7 800

                        Обучение
                           (formations)

                        393

                        3 622

                        1 423 320

                        Принос за създаването на предприятия
                           (accompagnement création d'entreprise)

                        120

                        6 000

                        720 000

                        Междинен сбор (a):

                        Процент от пакета от персонализирани услуги

                        —

                        3 114 320

                        (65,33 %)

                        Помощи и стимули (мерки по член 7, параграф 2, буква б) от Регламента за ЕФПГ)

                        Парична помощ за търсене на работа
                           (allocation de congé de reclassement)

                        200

                        8 027

                        1 605 300

                        Парична помощ за бързо започване на нова работа
                           (indemnité recrutement rapide)

                        10

                        2 275

                        22 750

                        Стимул за аутплейсмънт
                           (allocation différentielle)

                        10

                        900

                        9 000

                        Принос към разходите за преместване и настаняване
                           (aides à la mobilité: déménagement, frais d'installation)

                        2

                        7 780

                        15 560

                        Междинен сбор (б):

                        Процент от пакета от персонализирани услуги

                        –

                        1 652 610

                        (34,67 %)

                        Дейности по член 7, параграф 5 от Регламента за ЕФПГ

                        1. Дейности по подготовка

                        –

                        9 560

                        2. Управление

                        –

                        16 800

                        3. Информиране и популяризиране

                        –

                        0
                           37

                        4. Контрол и докладване

                        –

                        0

                        Междинен сбор (в):

                        Процент от общите разходи:

                        –

                        26 360

                        (0,55 %)

                        Общо разходи (а + б + в):

                        –

                        4 793 290

                        Финансов принос от ЕФПГ (85 % от общия размер на разходите)

                        –

                        4 074 296

               38.Разходите за мерките, определени в горната таблица като мерки по член 7, параграф 2, буква б) от Регламента за ЕФПГ, не надвишават 35 % от общия размер на разходите за съгласувания пакет от персонализирани услуги. Франция потвърди, че тези мерки са обвързани с условието за активно участие на бенефициерите от целевата група в дейности по търсене на работа или обучение.

               39.Франция потвърди, че разходите за инвестиции за самостоятелна заетост, създаване на предприятие и изкупуване на предприятие от неговите служители няма да надхвърлят сумата от 22 000 EUR на бенефициер.

               Период на допустимост на разходите

               40.Франция започна да предоставя персонализираните услуги на бенефициерите от целевата група на 1 април 2021 г. С оглед на това разходите за мерките ще бъдат допустими за предоставяне на финансов приност от ЕФПГ в периода от 1 април 2021 г. до 24 месеца след датата на влизане в сила на решението за финансиране.

               41.Франция започна да извършва административни разходи по прилагането на ЕФПГ на 1 октомври 2020 г. С оглед на това разходите за дейности по подготовка, управление, информиране и популяризиране, контрол и докладване ще бъдат допустими за финансов принос от ЕФПГ в периода от 1 октомври 2020 г. до 31 месеца след датата на влизане в сила на решението за финансиране.

               Системи за управление и контрол

               42.В заявлението е описана системата за управление и контрол, в която са посочени отговорностите на съответните органи. Франция уведоми Комисията, че финансовият принос ще бъде управляван от Délégation générale à l’emploi et à la formation professionnelle (DGEFP) на Министерството на труда, заетостта, професионалното обучение и социалния диалог, по-специално от отдел Fonds national de l'emploi (DGEFP - MFNE). Плащанията ще се извършват в рамките на DGEFP от отдел Affaires financières (DGEFP - MAFI). Commission interministérielle de coordination des contrôles (CICC) е френският одитен орган за ЕФПГ. Selecta ще отговаря за изпълнението на мерките. Във връзка с това френските органи ще сключат споразумение за партньорство със Selecta.

               Ангажименти, поети от засегнатата държава членка

               43.Франция предостави всички необходими гаранции за това, че:

               –при достъпа до предложените мерки и тяхното изпълнение ще се спазват принципите на равно третиране и недискриминация;

               –са спазени изискванията, определени в националното законодателство и в законодателството на ЕС относно колективните уволнения,

               –предприятието Selecta, което е продължило дейността си след съкращаването на работниците, е спазило своите правни задължения и е предприело съответните действия във връзка с работниците си,

               –ще се предотврати двойно финансиране,

               –финансовият принос от ЕФПГ ще бъде съобразен с процедурните и материалноправните разпоредби на Съюза относно държавната помощ.

               ОТРАЖЕНИЕ ВЪРХУ БЮДЖЕТА

               Бюджетно предложение

               44.В съответствие с предвиденото в член 8 от Регламент (ЕС, Евратом) 2020/2093 на Съвета от 17 декември 2020 г. за определяне на многогодишната финансова рамка за годините 2021—2027
                  38
                ЕФПГ не надхвърля максимален годишен размер от 186 милиона евро (по цени от 2018 г.).

               45.След като проучи заявлението с оглед на условията, определени в член 13, параграфи 1 и 2 от Регламента за ЕФПГ, и като отчете броя на бенефициерите от целевата група, предложените мерки и очакваните разходи, Комисията предлага да бъдат мобилизирани средства от ЕФПГ в размер на 4 074 296 EUR, което представлява 85 % от общите разходи за предложените мерки, за предоставяне на финансов принос по заявлението.

               46.Предложеното решение за мобилизиране на средства от ЕФПГ ще бъде взето съвместно от Европейския парламент и Съвета в съответствие с предвиденото в точка 9 от Междуинституционалното споразумение от 16 декември 2020 г. между Европейския парламент, Съвета на Европейския съюз и Европейската комисия относно бюджетната дисциплина, сътрудничеството по бюджетни въпроси и доброто финансово управление и относно новите собствени ресурси, включително пътна карта за въвеждането на нови собствени ресурси
                  39
               .

               Свързани актове

               47.Едновременно с настоящото предложение за решение за мобилизиране на средства от ЕФПГ Комисията ще представи на Европейския парламент и на Съвета предложение за прехвърляне на сумата от 4 074 296 EUR към съответния бюджетен ред.

               48.Едновременно с приемането на настоящото предложение за решение за мобилизиране на средства от ЕФПГ Комисията прие решение за предоставяне на финансов принос, което представлява решение за финансиране по смисъла на член 110 от Финансовия регламент
                  40
               . Решението за финансиране ще влезе в сила на датата, на която Комисията бъде уведомена за одобряването на бюджетния трансфер от Европейския парламент и от Съвета.

               2022/0023 (BUD)

               Предложение за

               РЕШЕНИЕ НА ЕВРОПЕЙСКИЯ ПАРЛАМЕНТ И НА СЪВЕТА

               за мобилизиране на средства от Европейския фонд за приспособяване към глобализацията за съкратени работници във връзка със заявление от Франция — EGF/2021/007 FR/Selecta

               ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,

               като взеха предвид Договора за функционирането на Европейския съюз,

               като взеха предвид Регламент (EС) 2021/691 на Европейския парламент и на Съвета от 28 април 2021 г. относно Европейския фонд за приспособяване към глобализацията за съкратени работници (ЕФПГ) и за отмяна на Регламент (ЕС) № 1309/2013
                  41
               , и по-специално член 15, параграф 1 от него,

               като взеха предвид Междуинституционалното споразумение от 16 декември 2020 г. между Европейския парламент, Съвета на Европейския съюз и Европейската комисия относно бюджетната дисциплина, сътрудничеството по бюджетни въпроси и доброто финансово управление и относно новите собствени ресурси, включително пътна карта за въвеждането на нови собствени ресурси
                  42
               , и по-специално точка 9 от него,

               като взеха предвид предложението на Европейската комисия,

               като имат предвид, че:

               (1)Европейският фонд за приспособяване към глобализацията за съкратени работници (ЕФПГ) цели да се демонстрира солидарност и да се насърчи устойчивата заетост с достойни условия на труд в Съюза чрез оказване на подкрепа на съкратени работници и самостоятелно заети лица, чиято дейност е била прекратена в резултат на значителни промени, свързани с преструктуриране, както и чрез оказване на съдействие при връщането им към устойчива заетост с достойни условия на труд възможно най-скоро.

               (2)В съответствие с предвиденото в член 8 от Регламент (ЕС, Евратом) 2020/2093 на Съвета
                  43
                ЕФПГ не може да надхвърля максимален годишен размер от 186 милиона евро (по цени от 2018 г.).

               (3)На 12 октомври 2021 г. Франция подаде заявление за мобилизиране на средства от ЕФПГ във връзка със съкращения на работници в Selecta във Франция. Към него беше предоставена допълнителна информация, както е предвидено в член 8, параграф 5 от Регламент (ЕС) 2021/691. Заявлението отговаря на условията за финансов принос от ЕФПГ, установени в член 13 от Регламент (ЕС) 2021/691.

               (4)Поради това ЕФПГ следва да бъде мобилизиран, за да бъде предоставен финансов принос в размер на 4 074 296 EUR във връзка със заявлението, подадено от Франция.

               (5)За да се сведе до минимум времето за мобилизиране на средствата от ЕФПГ, настоящото решение следва да се прилага от датата на приемането му,

               ПРИЕХА НАСТОЯЩОТО РЕШЕНИЕ:

               Член 1

               В рамките на общия бюджет на Съюза за финансовата 2022 година от Европейския фонд за приспособяване към глобализацията за съкратени работници се мобилизират средства за предоставяне на сумата от 4 074 296 EUR под формата на бюджетни кредити за поети задължения и бюджетни кредити за плащания.

               Член 2

               Настоящото решение влиза в сила в деня на публикуването му в Официален вестник на Европейския съюз. То се прилага от [датата на приемането му]
                  44*.

               Съставено в Брюксел на […] година.

                  За Европейския парламент
                        За Съвета

                  Председател
                        Председател

                     (1)

                        ОВ L 153, 3.5.2021 г., стр. 48.

                     (2)

                        Делегиран регламент (ЕС) 2019/1755 на Комисията от 8 август 2019 г. за изменение на приложенията към Регламент (ЕО) № 1059/2003 на Европейския парламент и на Съвета за установяване на обща класификация на териториалните единици за статистически цели (NUTS) (ОВ L 270, 24.10.2019 г., стр. 1—56).

                     (3)

                        ОВ L 393, 30.12.2006 г., стр. 1.

                     (4)

                        В съответствие с член 7, параграф 5 от Регламент (EС) 2021/691.

                     (5)

                        Единствено регионът Limousin на ниво 2 по NUTS (FRI2) не е засегнат от съкращенията.

                     (6)

                        Европейската асоциация на сектора за продажба на кафе и чрез автомати за продажба (EVA) е организация с нестопанска цел, която представлява интересите на европейския сектор за продажба на кафе и чрез автомати пред европейските институции и други компетентни органи или организации.

                     (7)

                  Planet Vending се позовава на Доклад № 8 на EVA
                  .

                     (8)

                        Доклад на EVA относно икономическата ситуация на европейския сектор за продажба чрез автомати и за предлагане на кафе в офисите (юли 2021 г.). Докладът се основава на отговорите, получени в рамките на проучване както от операторите на автомати за продажба, така и от доставчиците по редица въпроси, свързани с икономическата обстановка напоследък, както и с очакванията на стопанския сектор за оставащата част от тази година и за 2022 г.

                     (9)

                        Communiqué de presse (ноември 2020 г.)
                  https://navsa.net/
                  .

                     (10)

                        NAVSA. Доклад за състоянието на сектора. Септември 2020 г.

                     (11)

                  Comunicaffe се позовава на Доклад № 8 на EVA
                  .

                     (12)

                        NAVSA. Доклад за състоянието на сектора. Септември 2020 г.

                     (13)

                  NAVSA, Communiqué de presse (ноември 2020 г.)
                  .

                     (14)

                        Пак там.

                     (15)

                  https://www.droits-salaries.com/552014201-selecta/55201420101907-/T09321007764-accord-relatif-a-la-mise-en-place-d-un-dispositif-specifique-d-activite-partielle-longue-duree-apld--autres-temps-de-travail.shtml
                  .

                     (16)

                        1 058 690 регистрирани търсещи работа лица.

                     (17)

                  https://idf.drieets.gouv.fr/sites/idf.drieets.gouv.fr/IMG/pdf/synthese_trimestrielle_2020t4.pdf
                  .

                     (18)

                        1 035 750 регистрирани търсещи работа лица.

                     (19)

                  https://idf.drieets.gouv.fr/sites/idf.drieets.gouv.fr/IMG/pdf/defm_ile-de-france_2021t3.pdf
                  .

                     (20)

                        Пак там.

                     (21)

                  https://ville-data.com/chomage/Lille-59-59350
                  .

                     (22)

                  https://hauts-de-france.dreets.gouv.fr/sites/hauts-de-france.dreets.gouv.fr/IMG/pdf/suivi_du_taux_de_chomage_2021_t1.pdf
                  .

                     (23)

                  https://travail-emploi.gouv.fr/emploi-et-insertion/accompagnement-des-mutations-economiques/obligation-revitalisation-territoire
                  .

                     (24)

                        Confédération Générale du Travail (CGT),
                  https://www.cgt.fr/
                  .
                        Force ouvrière (FO),
                  https://www.force-ouvriere.fr
                  .
                        CFDT,
                  https://cfdt.fr/
                  .
                        Confédération Française de l'Encadrement CGC (CFE-CGC),
                  https://www.cfecgc.org/
                  .

                     (25)

                        ISCED 0-2

                     (26)

                        ISCED 3.

                     (27)

                        ISCED 4.

                     (28)

                        ISCED 5-8.

                     (29)

                        Що се отнася до отпуска за преквалификация („congé de reclassement“), съгласно член L1233-71 от френския Кодекс на труда предприятие, което осигурява заетост на над хиляда души, е задължено да предложи предвидените в този член мерки с минимална продължителност четири месеца. Следователно съгласно горепосоченото законодателство периодът от петия месец нататък е по желание и може да бъде предмет на финансов принос от ЕФПГ в съответствие с член 9, параграф 1 от Регламент (ЕС) 2021/691. Selecta реши да предложи тази мярка за срок от 12 месеца. Заявлението не предвижда финансов принос за първите четири месеца на отпуска за преквалификация, който отговаря на минималната продължителност, предвидена по закон.

                     (30)

                        Съкращението CPA означава удостоверение за професионална компетентност.

                     (31)

                        SDC означава свидетелство за безопасно управление на МПС.

                     (32)

                        Регистрация в Registre du Commerce et des sociétés (RCS).

                     (33)

                        30 % при започване на нова работа в рамките на първите три месеца от отпуска за преквалификация. 20 % при започване на нова работа между 4-тия и 6-ия месец.

                     (34)

                        Сертифицирането по TOSA е международният стандарт за измерване на ИТ уменията.
                  www.tosa.org
                  .

                     (35)

                        За да се избегне използването на десетични запетаи, прогнозните разходи на работник са закръглени. Закръгляването обаче не влияе на общите разходи за всяка мярка, които остават същите като в подаденото от Франция заявление.

                     (36)

                        Общите суми не съвпадат напълно поради закръгляването.

                     (37)

                        Френските органи не искат съфинансиране от ЕФПГ за дейностите по информиране и популяризиране, нито за контрол и докладване. Те ще извършват тези дейности на свои разноски.

                     (38)

                        ОВ L 433 I, 22.12.2020 г., стр. 11.

                     (39)

                        ОВ L 433 I, 22.12.2020 г., стр. 29.

                     (40)

                        Регламент (ЕС, Евратом) 2018/1046 на Европейския парламент и на Съвета от 18 юли 2018 г. за финансовите правила, приложими за общия бюджет на Съюза, за изменение на регламенти (ЕС) № 1296/2013, (ЕС) № 1301/2013, (ЕС) № 1303/2013, (ЕС) № 1304/2013, (ЕС) № 1309/2013, (ЕС) № 1316/2013, (ЕС) № 223/2014 и (ЕС) № 283/2014 и на Решение № 541/2014/ЕС и за отмяна на Регламент (ЕС, Евратом) № 966/2012 (ОВ L 193, 30.7.2018 г., стр. 1).

                     (41)

                        ОВ L 153, 3.5.2021 г., стр. 48.

                     (42)

                        ОВ L 433 I, 22.12.2020 г., стр. 29.

                     (43)

                        Регламент (ЕС, Евратом) 2020/2093 на Съвета от 17 декември 2020 г. за определяне на многогодишната финансова рамка за годините 2021—2027 (ОВ L 433 I, 22.12.2020 г., стр. 11).

                     (44)
                  *
                        Датата да се попълни от Парламента преди публикуването в ОВ.